Tonge klap oor Trump se jongste uitlatingDonald Trump. Foto: Ricochet Die Amerikaanse president Donald Trump is bekend vir sy omstrede uitlatings en sy jongste aanmerking dat immigrante van “sh*thole” lande nie in die VSA toegelaat moet word nie, is met gemengde gevoelens ontvang. DPA berig Trump het die Amerikaanse wetgewer Donderdag geskok met dié uitlating toe daar gepraat is oor die herstel van beskermingsregte vir immigrante van Haiti, El Salvador en Afrikalande. Trump was glo gefrustreerd met die idee dat immigrante van hierdie lande beskerming moet ontvang as deel van ŉ tweeparty-immigrasieooreenkoms. “Hoekom laat ons al hierdie mense van ‘sh*thole’ lande hierheen kom?” het Trump gesê. Hy het toe voorgestel dat die VSA meer mense toelaat van lande soos Noorweë. Trump se uitlating het wyd opslae gewek dermate dat ŉ hutsmerk in dié verband Vrydag een van die mees gebruikte hutsmerke op Twitter was. Politici het Trump se uitlating as ras-onsensitief en onkundig bestempel en die president daarvan beskuldig dat hy verdeeldheid aanblaas. The Guardian berig Cedric Richmond, die voorsitter van die Congressional Black Caucus, het gesê die uitlating is bewys daarvan dat Trump se slagspreuk “Make America Great Again” eintlik net ŉ manier is om te sê “Make America White Again”. ‘n Skermskoot van ‘n twiet deur die wêreldbekende skrywer, Stephen King. Laurent Lamothe, die voormalige president van Haiti, het gesê Trump se uitlating is “totaal onaanvaarbaar” en toon ŉ vlak van onkunde en ŉ tekort aan respek wat nie in die onlangse geskiedenis al ooit by enige president gesien is nie. Selfs die wêreldbekende skrywer, Stephen King, het sy stem by ander kritici gevoeg: “Hoekom sal mense van Noorweë hierheen wil immigreer? Hulle het wesenlike gesondheidsorg en ŉ langer lewensverwagting,” het hy op Twitter geskryf. Daar was egter mense wat Trump se uitlating ondersteun het. Verskeie sosialemediagebruikers het uitgevaar en gesê Trump het bloot “gesê wat almal dink” en dat mense “nie die waarheid wil hoor nie”. Ander gebruikers meen die sogenaamde “sh*thole lande” moet hulle eie probleme uitsorteer eerder as om na die VSA te vlug. Trump het Maandag die spesiale verblyfstatus van 200 000 Salvadoriaanse burgers teruggetrek wat toegelaat is om in die VSA te woon sedert die 2001-aardbewing. Soortgelyke tydelike beskerming vir mense uit Haiti, Nicaragua en Soedan, almal lande wat in die afgelope dekades onder groot natuurlike rampe of burgeroorloë gebuk gegaan het, het verlede jaar tot ŉ einde gekom. ŉ Verklaring deur die Withuis het Trump verdedig en gesê die president sal slegs ŉ immigrasiewetsontwerp aanvaar wat sy bekommernisse voldoende in ag neem.